Ջոոմարտ Օտորբաև

Ջոոմարտ Կաիպովիչ Օտորբաև (), Ղրղզստանի քաղաքական և պետական գործիչ, Ղրղզստանի 19-րդ վարչապետը 2014 թվականի մարտի 25-ից մինչև 2015 թվականի ապրիլի 23-ը։

Կենսագրություն 
Ջոոմարտ Օտորբաևը ծնվել է 1955 թվականի օգոստոսի 18-ին Ֆրունզե քաղաքում։ Ծնունդով գիտնականների ընտանիքից է։ Հայրը ակադեմիկոս Կաիպ Օտորբաևն է` Ղրղզստանի պետական համալսարանի նախկին ռեկտորը, մայրը՝ Մարիա Տոկտոգուլովնա Նանաևան, Ղրղզստանի պետական բժշկական ակադեմիայի պրոֆեսոր է։

Կրթություն 
1978 թվականին ավարտել է Լենինգրադի պետական համալսարանը՝ «ֆիզիկա» մասնագիտությամբ։ Թեկնածուական ատենախոսությունը պաշտպանել է 1981 թվականին Պ. ն. Լեբեդևայի անվան ֆիզիկական ինստիտուտում, իսկ դոկտորական ատենախոսությունը՝ 1989 թվականին՝ ԽՍՀՄ ԳԱ Ընդհանուր ֆիզիկայի ինստիտուտում (քաղաք Մոսկվա) (տնօրեն՝ ակադեմիկոս Ա. Մ. Պրոխորով)։ Պրոֆեսորի գիտական աստիճանը նրան շնորհվել է ԽՍՀՄ ԲՈՀ-ի կողմից 1990 թվականին։ 1981-2005 թվականներին աշխատել Է Ղրղզստանի Գիտությունների ազգային ակադեմիայի կրտսեր, ավագ գիտաշխատող, ապա լաբորատորիայի վարիչ։ 1985-1996 թվականներին աշխատել է Ղրղզստանի պետական համալսարանի դասախոս, ավագ դասախոս, պրոֆեսոր։ 1996-2005 թվականներին եղել է Ղրղզա-Ռուսական Սլավոնական համալսարանի պրոֆեսոր։

Բիզնես 
1996-1999 թվականներին աշխատել է որպես Կենտրոնական Ասիայում «Ֆիլիպս Էլեկտրոնիքս» ընկերության ներկայացուցչության գլխավոր գործադիր տնօրեն։ 1999-2002 թվականներին զբաղեցրել է Կենտրոնական Ասիայում «Ֆիլիպս Էլեկտրոնիքս» կորպորացիայի ներկայացուցչության փոխնախագահի պաշտոնը։

Պետական կառույցներում գործունեություն 
2001-2004 թվականներին եղել է Ղրղզստանի նախագահի հատուկ ներկայացուցիչ ներդրումների ներգրավման գծով։ 2001-2005 թվականներին եղել Է Ղրղզստանի նախագահի հատուկ ներկայացուցիչը Աֆղանստանին տնտեսական օգնության գծով։ 2002-2005 թվականներին զբաղեցրել Է Ղրղզստանի էկոնոմիկայի և ներդրումների հարցերով փոխվարչապետի պաշտոնը։ 2005-2006 թվականներին եղել է «Ներդրումային կլոր սեղան» ՀԿ-ի գործադիր տնօրենը։

2006 թվականի ապրիլից մինչև 2011 թվականի դեկտեմբեր վերակառուցման և զարգացման եվրոպական բանկի ավագ խորհրդականն էր։ 2011 թվականի դեկտեմբերից մինչև 2012 թվականի սեպտեմբերը Ղրղզստանի տնտեսության և ներդրումների հարցերով փոխվարչապետն էր։

2012 թվականի սեպտեմբերի 6-ից Ղրղզստանի առաջին փոխվարչապետն է։ Այդ տարիներին եղել Է Ղրղզստանի կառավարիչ Համաշխարհային բանկի խմբում, Ասիական զարգացման բանկում և վերակառուցման և զարգացման եվրոպական բանկում։ 2013 թվականի հուլիսին անցկացված բարձր մակարդակի դոնորների համաժողովը որոշել է Ղրղզստանին առաջիկա 3 տարում 2 մլրդ ԱՄՆ դոլարի չափով աջակցություն տրամադրել։

Վարչապետի պաշտոն 
2014 թվականի մարտի 26-ին Ջոոմարտ Օտորբաևը նշանակվել Է Ղրղզստանի վարչապետի պաշտոնակատար այն բանից հետո, երբ խորհրդարանական կոալիցիան փլուզվեց, և մարտի 25-ին հրաժարական տվեց նախկին վարչապետ Ժանտորո Սաթիբալդիևը։

Ապրիլի 3-ին Ղրղզստանի խորհրդարանը հաստատել է կառավարության նոր կազմը։ «Կողմ» է քվեարկել 120 պատգամավորից 103 պատգամավոր՝ Սոցիալ-դեմոկրատական կուսակցությանը, «Ար-Նամիս» և «Աթա-մեկեն» խմբակցություններին։ Իր ծրագրային ելույթում Օտորբաևը պատգամավորներին հավաստիացրել է, որ Ղրղզստանի կառավարության հիմնական նպատակը կդառնա հասարակության և ժողովրդի կողմից իր նկատմամբ վստահությունը վերադարձնելը։ Նա աշխատանքի առաջնահերթություն է համարել երկրում ներդրումային միջավայրի բարելավումն ու կոռուպցիայի դեմ պայքարը՝ ասելով, որ բոլոր պետական կառույցները պետք է միասնաբար աշխատեն.

Ապրիլի 4-ին Ղրղզստանի նախագահ Ալմազբեկ Ատամբաևը հրամանագիր է ստորագրել վարչապետ Ջոոմարտ Օտորբաևի գլխավորությամբ նոր կառավարություն նշանակելու մասին։ Նա հանդես է եկել իբրև Եվրասիական ինտեգրացիոն միավորումներին Ղրղզստանի անդամակցության ակտիվ կողմնակից՝ Մաքսային միություն, միասնական տնտեսական տարածք և Եվրասիական տնտեսական միություն։

2015 թվականի ապրիլի 23-ին խորհրդարանում վարչապետի պաշտոնում աշխատանքի մեկ տարվա մասին զեկույցի և նրա աշխատանքը բավարար ճանաչելու արդյունքների հիման վրա հրաժարական է տվել։

Ծանոթագրություններ

Արտաքին հղումներ 
 Կենսագրությունը Ղրղզստանի կառավարության պաշտոնական կայքում